ΓΡΑΠΤΗ ΕΡΩΤΗΣΗ E-1182/98

υποβολή: Anna Karamanou (PSE) προς την Επιτροπή

(29 Απριλίου 1998)

Θέμα: Οι καταστροφικές επιδράσεις των video games στη σωματική και ψυχική υγεία των παιδιών

Όπως έχουν καταδείξει σύγχρονες επιστημονικές έρευνες και μελέτες, τα video games προκαλούν καταστροφικές επιδράσεις στην υγεία - επιληψίες, αλλοιώσεις του οπτικού νεύρου, δυνατούς πονοκεφάλους, ακόμη και θανάτους. Επιπλέον υπονομεύεται η ψυχική υγεία και ισορροπία των παιδιών, μέσω του εθισμού στη βία και στις συγκρούσεις. Επειδή τελευταία πυκνώνουν οι περιπτώσεις παιδικής εγκληματικής δράσης και πρωτοφανών ειδεχθών περιστατικών, όπως το τελευταίο μακελειό στο σχολείο του Αρκάνσας των ΗΠΑ, ερωτάται η Επιτροπή. Με ποιούς τρόπους προτίθεται να παρέμβει και τι μέτρα σκοπεύει να λάβει, αφενός για την προστασία της ψυχικής και σωματικής υγείας των παιδιών από επιβλαβή video games, αφετέρου για την πρόληψη της παιδικής εγκληματικότητας στην Ευρωπαϊκή Ένωση;

Απάντηση του κ. Bangemann εξ ονόματος της Επιτροπής

(18 Ιουνίου 1998)

Σχετικά με το θέμα των επιπτώσεων που έχουν τα παιχνίδια βίντεο στην ψυχική υγεία, παρακαλείται το Αξιότιμο Μέλος του Κοινοβουλίου να ανατρέξει στην απάντηση που η Επιτροπή έδωσε στην προφορική ερώτηση Η-412/98, κατά την "ώρα των ερωτήσεων" της ολομέλειας του Ευρωπαϊκού Κοινοβουλίου, του Μαΐου του 1998(1).

Όσον αφορά τους κινδύνους για την σωματική υγεία των παιδιών, οι κίνδυνοι αυτοί διαλαμβάνονται στην οδηγία 88/378/ΕΟΚ της 3ης Μαΐου 1988 περί της ασφάλειας των παιχνιδιών(2), όταν πρόκειται για παιχνίδια βίντεο που μπορούν να θεωρηθούν ως "παιχνίδια" κατά την έννοια της οδηγίας (πρβλ. παράρτημα Ι 1.18). Η οδηγία καθορίζει αφενός τις ειδικές βασικές απαιτήσεις όσον αφορά τις ηλεκτρικές ιδιότητες (παράρτημα ΙΙ, ΙΙ.4); αφετέρου, περιέχει μια γενική απαίτηση, βάσει της οποίας επιβάλλεται οι χρήστες παιχνιδιών να τυγχάνουν προστασίας από τους κινδύνους για την υγεία και τους κινδύνους τραυματισμού, όταν τα παιχνίδια χρησιμοποιούνται σύμφωνα με τον προορισμό τους ή όταν η χρήση τους είναι προβλέψιμη, λαμβανομένης μάλιστα υπόψη της συμπεριφοράς των παιδιών (παράρτημα ΙΙ, Ι.1).

Ειδικότερα, όσον αφορά τους κινδύνους επιληψίας που συνδέονται με τη χρήση παιχνιδιών βίντεο, η Επιτροπή γνωρίζει ότι δύο κράτη μέλη, το Ηνωμένο Βασίλειο και η Γαλλία, διεξήγαγαν επιστημονικές μελέτες για το θέμα αυτό και ότι η Γαλλία εξέδωσε κανονιστικές διατάξεις με τις οποίες θεσπίζονται απαιτήσεις επισήμανσης για τα παιχνίδια βίντεο, τα λογισμικά και τις κονσόλες παιχνιδιών βίντεο, προκειμένου να ενημερώνεται ο καταναλωτής για τους κινδύνους επιληψίας που συνδέονται με τη χρήση των εν λόγω παιχνιδιών σε ορισμένα άτομα, αφενός, και για τις προφυλάξεις που πρέπει να λαμβάνονται κατά την χρήση των παιχνιδιών αυτών, αφετέρου.

Η Επιτροπή θα εξετάσει το βάσιμο των γαλλικών κανονιστικών διατάξεων και θα συμβουλευθεί σχετικά τα άλλα κράτη μέλη. Εξάλλου, η Επιτροπή ενέκρινε, στις 15 Απριλίου 1998, τροποποιημένη πρόταση αποφάσεως του Ευρωπαϊκού Κοινοβουλίου και του Συμβουλίου περί θεσπίσεως κοινοτικού προγράμματος δράσεως για την πρόληψη των κακώσεων στον τομέα της δημόσιας υγείας(3). Στην έννοια της κάκωσης, στο πλαίσιο του προγράμματος αυτού, περιλαμβάνονται, μεταξύ άλλων, τα οικιακά, σχολικά ατυχήματα, καθώς και τα εκ ψυχαγωγίας ατυχήματα που συμβαίνουν στα παιδιά, καθώς και ορισμένες πτυχές που συνδέονται με τους αυτοτραυματισμούς. Το πρόγραμμα θα αναπτύξει δραστηριότητες συγκέντρωσης πληροφοριών, ανάλυσης των παραγόντων κινδύνου και πρόληψης, προκειμένου να μειωθεί η συχνότητα των εν λόγω κακώσεων, προάγοντας ιδίως μια αποτελεσματικότερη διάδοση και εφαρμογή των ορθών πρακτικών και τεχνικών πρόληψης. Η ασφάλεια των παιχνιδιών και η επίδρασή της στην υγεία των παιδιών θα διαληφθούν στα κοινοτικά δίκτυα εμπειρογνωμόνων των οποίων την δημιουργία ή ενίσχυση προτείνει επίσης το πρόγραμμα.

(1) Συζητήσεις του Κοινοβουλίου (Μαΐου του 1998).

(2) ΕΕ L 187, 16.7.1988.

(3) COM(98)229 τελικό .